Kildehenvisninger

*Teksthenvisninger og litteraturliste*

En god opgavebesvarelse tager altid udgangspunkt i allerede eksisterende viden og udførte arbejder. Når man læser en bog -med det formål at indsamle viden, som potentielt kan bruges til at besvare en konkret opgave- er det god videnskab og en kvalitet i sig selv. Med denne brug af kilder følger et ansvar og en række formalia, og hvis ikke disse bliver overholdt, kan der være tale om snyd (plagiat).

Den korte version er således: Det er vigtigt at anvende kilder, men du skal gøre det korrekt, hvilket du opnår gennem tilstrækkelige kildehenvisninger (referencer).

Der er to forskellige måder at bruge en kilde på – og begge kræver kildehenvisning. Du skal bruge kildehenvisninger ved:

1: referat: når du refererer centrale pointer fra en kilde. Som et eksempel kan du se denne teknik anvendt i fodnote 2 i næste afsnit.

2: citat: når du citerer – altså gengiver en passage fra en kilde med kildens egne formuleringer.

Husk, overgang mellem din brødtekst og citatet markeres med et kolon og hele citatet sættes i anførselstegn og fremhæves typografisk med kursiv – som i følgende eksempel: *”Herren maa vide, hvordan Etvøs var kommet derind; Fru Simonin havet kun lét og Herrerne af Truppen havde lét og Døren var slaaet til paa det Etvøs’ske Uldtørklæde...”*[[1]](#footnote-1).

Husk også, at citater på 3 eller flere linjer kræver særlig typografisk opsætning – med linjeskift og indryk – mens kortere citater skrives direkte ind som en del af flowet i din brødtekst.

En kildehenvisning består af to dele:

1: Teksthenvisning: skrives i teksten (din opgave) – fx med oplysninger om navn, årstal og sidetal på kilden. Teksthenvisningen henviser til litteraturlisten, som indeholder uddybende oplysninger om kilden.

2: Litteraturliste: indeholder alle nødvendige oplysninger om de forskellige typer af kilder (se mere om litteraturliste nederst i dette dokument). En litteraturliste indeholder typisk kun de kilder, som er anvendt i teksthenvisninger i din opgave, mens en bibliografi indeholder alle anvendte kilder – også de som ikke direkte indgår i et referat eller citat[[2]](#footnote-2).

Der findes to anerkendte metoder til teksthenvisninger:

1: Harvard-metoden: navn og årstal + sidetal.

2: Vancouver-metoden: talsystem + sidetal.

Der findes også to forskellige praktisk måder at udføre en teksthenvisning på:

1: Fodnote = [[3]](#footnote-3)

2: Parentes i brødteksten = (Bang, 1955, s. 115).

Denne vejledning følger en tradition, som tager afsæt i det humanistiske fakultet, hvorfor den – for de tidligere omtalte teksthenvisninger – vil anbefale Harvard-metoden anvendt i fodnoter. Af hensyn til læsevenligheden -for den, der skal læse din opgave- anbefaler denne vejledning en teksthenvisning med titlen på udgivelse foruden navn, årstal og sidetal.

Det giver følgende resultat = [[4]](#footnote-4).

Når du kigger på eksemplet i fodnote 4, bemærker du sikkert en række lidt sjove notationer, som har at gøre med de formalia, der gælder for den bestemte type af kilde. Der er nemlig ikke tale om en bog med kun en forfatter, men i stedet en samling af noveller redigeret af 3 personer og udgivet langt senere end Herman Bangs originaltekst fra 1890. Det kaldes en antologi og Bangs novelle er kun en blandt mange tekster i denne udgivelse – teksten er således et uddrag, og den sætter man i anførselstegn, mens titlen på det samlede værk sættes i kursiv.

For 3 eller flere forfattere gælder, at man angiver navnet på en forfatter og forkorter de øvrige - m.fl.

”in” angiver antologien teksten er hentet fra, mens (red.) angiver redaktøren og (reds.) flere redaktører.

Husk komma, kolon, anførselstegn og kursiv – som angivet i eksemplet.

Som en ekstra krølle på eksemplet kan det tilføjes, at Herman Bangs originaludgivelse af ”En dejlig Dag” indgår i en novellesamling fra 1890 med titlen *Under Aaget*. Er det denne version af ”En dejlig Dag” , vi har fat i, ser teksthenvisningen ud på følgende måde = [[5]](#footnote-5).

Man skal naturligvis være konsekvent, men hvad enten man vælger fodnoter eller parentes gælder det for alle teksthenvisninger, at de er forkortede versioner af den fulde reference, som skal fremgå af litteraturlisten. Ud fra den fulde reference skal læseren kunne finde nøjagtigt det samme eksempler af kilden, hvis han/hun har lyst til at efterprøve oplysningerne. Anvender du Harvard-metoden til teksthenvisninger, skal litteraturlisten naturligvis være ordnet i alfabetisk rækkefølge efter forfatterenes efternavne = Bang, Herman.

Der findes mange typer af kilder og der findes konkrete regler for hver type af kilde. Her følger reglerne for de mest almindelige typer af kilder, som kan optræde i din litteraturliste:

Bog

Pontoppidan, Henrik: *Det forjættede Land*, P.G. Philipsens Forlag, København, 1892.

Bidrag til antologi / tekstsamling (uddrag):

Bang, Herman: ”En dejlig Dag”, in: Ole Wivel m.fl. (reds.): *Danske digtere fortæller*, Gyldendal, København, 1955.

Artikel i tidsskrift

Christiansen, Hans-Christian: ”Forskning i tegneserier”, in: *Mediekultu*r, nr. 30, december 1999.

Artikel i elektronisk tidsskrift

Simmel, Georg: ”Storbyerne og det åndelige liv”, in: *K & K,* årgang 19, nr. 71, 1992. URL: <https://tidsskrift.dk/kok/article/view/20290> (husk som minimum at skrive i teksthenvisningen, hvornår siden er besøgt / kilden er anvendt).

Avisartikel

Bollmann, Anders Theis: ”Deepfake er en propagandamaskine, der truer demokratiet”, in: *Information*, den 23. august 2018, Debat.

Elektronisk avisartikel

Andersen, Claus Elholm: ”Et nyt liv uden Facebook”, in: *Jyllands-Posten*, den 26. maj 2012, Debat. URL: <https://jyllands-posten.dk/debat/kronik/article4704011.ece/> (husk som minimum at skrive i teksthenvisningen, hvornår siden er besøgt / kilden er anvendt).

Internetside

(med forfatter):

Rasmussen, Martin Møller Boje: ”Tesen om ’det postfakuelle samfund’ er postfaktuel”, in: *Tjekdet*. URL: <https://www.tjekdet.dk/tesen-om-det-postfaktuelle-samfund-er-postfaktuel> (husk som minimum at skrive i teksthenvisningen, hvornår siden er besøgt / kilden er anvendt).

(udgiver – uden forfatter):

Det Danske Sprog- og Litteraturselskab. ”Postfaktuel”, in: *Den Danske Ordbog*. URL: <https://ordnet.dk/ddo/ordbog?query=postfaktuel> (husk som minimum at skrive i teksthenvisningen, hvornår siden er besøgt / kilden er anvendt).

Tv-udsendelse

”Stiknarkoman”. *POV*, sæson 3, episode 3:5. Produceret af Trine Skovgaard, instruktør (ukendt). DR3, sendt 25. september 2016.

Litteraturliste

Københavns Universitet. ”Om at kildehenvise og citere”, in: *Citering*. URL: <https://kub.ku.dk/biblioteker/frederiksberg/vejledninger/kildehenvisninger/> Besøgt den 26. januar 2021.

1. Bang, Herman: ”En dejlig Dag”, in: Ole Wivel m.fl. (reds.): *Danske digtere fortæller*, 1955, s. 115. [↑](#footnote-ref-1)
2. Københavns Universitet. ”Om at kildehenvise og citere”, in: *Citering* (hjemmeside, besøgt den 26. januar 2021). [↑](#footnote-ref-2)
3. Bang, 1955, s. 115. [↑](#footnote-ref-3)
4. Bang, Herman: ”En dejlig Dag”, in: Ole Wivel m.fl. (reds.): *Danske digtere fortæller*, 1955, s. 115. [↑](#footnote-ref-4)
5. Bang, Herman: ”En dejlig Dag”, in: *Under Aaget,* 1890, s. 35. [↑](#footnote-ref-5)